THCOM เปิดตัว “IoT Solution” เพิ่มความปลอดภัยนทท.ทางทะเล
THCOM เปิดตัว “IoT Solution” ผ่านดาวเทียม LEO ซึ่งเป็นระบบติดตามผ่านดาวเทียมเพื่อเพิ่มความปลอดภัยแก่นักท่องเที่ยวที่จะช่วยส่งเสริมการท่องเที่ยวทางทะเล
THCOM เปิดตัว “IoT Solution” ผ่านดาวเทียม LEO ซึ่งเป็นระบบติดตามผ่านดาวเทียมเพื่อเพิ่มความปลอดภัยแก่นักท่องเที่ยวที่จะช่วยส่งเสริมการท่องเที่ยวทางทะเล
27 มิ.ย. 2565

บริษัท ไทยคม จำกัด (มหาชน) หรือ THCOM เปิดตัวโปรเจกต์แรก IoT Solution ผ่านดาวเทียม LEO (Low Earth Orbit Satellite) หลังเซ็นสัญญาร่วมกับโกลบอลสตาร์ ผู้ให้บริการระดับโลกด้านสื่อสารผ่านดาวเทียมและโซลูชั่น IoT จากสหรัฐอเมริกา เมื่อไตรมาสที่ 1/65 โดยมุ่งเน้นส่งเสริมการจัดการด้านความปลอดภัยสำหรับธุรกิจท่องเที่ยวในประเทศไทย รวมถึงอุตสาหกรรมทางทะเล ยกระดับมาตรฐานการให้บริการขนส่งทางน้ำและอุตสาหกรรม Maritime พร้อมตอบรับนโยบายภาครัฐในการเปิดประเทศหลังสถานการณ์โควิด-19 คลี่คลายลง นำร่องใน จ. ภูเก็ต ก่อนขยายสู่พื้นที่ท่องเที่ยวอื่นๆ
นายปฐมภพ สุวรรณศิริ ประธานเจ้าหน้าที่บริหาร THCOM เปิดเผยว่า บริษัทในฐานะผู้ให้บริการชั้นนำในภูมิภาคด้านเทคโนโลยีอวกาศ (Regional Space Tech Company) ได้จับมือร่วมเป็นพันธมิตรทางธุรกิจกับโกลบอลสตาร์ ซึ่งมีความเชี่ยวชาญในเทคโนโลยีระบบดาวเทียมวงโคจรต่ำ หรือ LEO Satellite ระดับโลกในไตรมาส 1/65 ด้วยความมุ่งมั่นของทั้ง 2 องค์กรในการนำประสบการณ์ด้านเทคโนโลยีผ่านดาวเทียมผนวกกับความเชี่ยวชาญในเทคโนโลยี IoT จึงทำให้เกิดเป็น IoT Solutions ผ่านดาวเทียม LEO ซึ่งเป็นระบบติดตามผ่านดาวเทียมเพื่อเพิ่มความปลอดภัยแก่นักท่องเที่ยวที่จะช่วยส่งเสริมการท่องเที่ยวทางทะเล และสามารถพัฒนา IoT Solutions อื่นๆเพื่อสนับสนุนอุตสาหกรรมทางทะเลได้อีกมาก
ทั้งนี้จากการที่ภาครัฐได้มีการส่งเสริมนโยบายการเปิดประเทศเพื่อต้อนรับนักท่องเที่ยว หลายหน่วยงานจึงตระหนักถึงมาตรฐานความปลอดภัยด้านการท่องเที่ยวมากขึ้น ซึ่งระบบติดตามผ่านดาวเทียมเพื่อเพิ่มความปลอดภัยของนักท่องเที่ยวนี้ จะเป็นอุปกรณ์ที่ติดไว้บนเสื้อชูชีพ โดยจะทำการแจ้งเตือนเมื่อเกิดอุบัติเหตุ หรือประสบเหตุอันไม่พึงประสงค์ เช่น นักท่องเที่ยวตกน้ำ อุปกรณ์ที่ติดไว้ในเสื้อชูชีพ จะระบุพิกัดของนักท่องเที่ยวและส่งไปยังหน่วยงานที่เกี่ยวข้องโดยอัตโนมัติ นอกจากนี้เมื่อเกิดเหตุฉุกเฉิน นักท่องเที่ยวยังสามารถกดปุ่ม S.O.S. ที่อยู่บนเครื่องเพื่อขอความช่วยเหลือได้อย่างทันท่วงที
“ไทยคมและโกลบอลสตาร์ ตระหนักถึงความปลอดภัยของนักท่องเที่ยวและพร้อมสนับสนุนนโยบายการเปิดประเทศของภาครัฐ โดยเริ่มแห่งแรกในจังหวัดภูเก็ต และจะขยายไปยังจังหวัดอื่นๆ ในอีกไม่ช้า ซึ่งไทยคมมีความภาคภูมิใจที่ได้ร่วมเป็นส่วนหนึ่งในการสร้างความเชื่อมั่นและส่งเสริมภาคธุรกิจการท่องเที่ยว เพื่อรองรับการเปิดประเทศ และร่วมฟื้นฟูขับเคลื่อนเศรษฐกิจของประเทศไทย และยังนับเป็นก้าวสำคัญในการพัฒนาธุรกิจดาวเทียมของไทยคมที่มุ่งเน้นการพัฒนาและขยายบริการร่วมกับพันธมิตร เพื่อช่วยเสริมสร้างศักยภาพและผลักดันให้ไทยคมได้ก้าวเข้าสู่ตลาดใหม่ๆ เพื่อรองรับลูกค้าในอุตสาหกรรมอวกาศและดาวเทียมต่อไป” นายปฐมภพ กล่าว